Čísla Nepustia

Čísla nepustia je druhý štúdiový album slovenskej skupiny H16 vydaný pod vydavateľstvom Hip-Hop.sk/EMI. O hudobné produkcie sa postarali Grimaso, Abe, Otecko a český DJ Wich. Autor mix-u je DJ Jazzy a nahrávalo sa v Creative Music House. Ako hostia sa predstavili Vec, Hugo Toxxx a Moja Reč.
Album bol ocenený zlatou platňou za predaj, obsahuje singel "Vitaj v meste" a skladbu "Staré časy", ku ktorej bol urobený videoklip.
Pozadie vzniku a nahrávanie.
O tom, že H16 pracovali na druhom albume sa prvé informácie objavili na konci roku 2007. Prvá konkrétna zmienka o albume padla vo februári 2008. Neskôr sa dátum vydania upresnil na 16. apríla a nakoniec posunul na máj, kedy aj vyšiel. Album bol po ich debute "Kvalitný materiál", ocenenom platinovou platňou, jedným z najočakávanejších hip-hopových albumov v roku 2008. Prispela k tomu aj medializovaná kauza týkajúca sa sporu medzi H16 a skupinou Druhá Strana.
Väčšina albumu sa nahrala v roku 2008 v Creative Music House za podpory DJa Jazzyho. Všetky produkcie (okrem jednej od DJa Wicha) urobili Abe a Grimaso, spolu s jednou inštrumentálkou od Otecka. Ako hostia sa objavili iba Vec, Hugo Toxx a Moja Reč, keďže album mal byť hlavne o členoch H16, ktorí aj v rozhovoroch spomínali, že bude mať minimum hostí.
Kompozícia.
Hudobná štruktúra.
Po hudobnej stránke sa album drží hip-hopovej rôznorodosti, nenesie sa v takom modernom duchu ako debutový "Kvalitný materiál". Obsahuje elektronické a hrané skladby "S kým si, taký si", alebo "Komu môžeš veriť", ktoré majú skôr tvrdší charakter, a "Jak sa vieš hýbať (remix)", nesúce sa viac v párty duchu. Album obsahuje niekoľko samplovaných skladieb, z ktorých najvýraznejšia je "Nápoj omamný", kde sú použité vokály z nahrávky "V slepých uličkách" od Mariky Gombitovej, a tiež oddychovejšie skladby "Robím čo chcem", "Nemaj stres" a "Staré časy".
Lyrika a prejav.
Témy na albume sú rôznorodé, oproti debutovému albumu sa tu nachádza menej reprezentatívnych skladieb. Skladby na albume sú o skupine samotnej, meste Bratislava ("Vitaj v meste"), o slobode, oddychu a nostalgii ("Robím čo chcem", "Nemaj stres" a "Staré časy"), živote a vzťahoch ("Dávno viem", "S kým si, taký si", "Komu môžem veriť"), o motivácii, svete a situácii v ňom, typické párty skladby a jedna ďakovacia skladba. V piesni "Oni nevedia" je opísaná s mierne vtipným nadhľadom neznalosť niektorých internetových komentátorov a ľudí v hudobnom priemysle. Album neobsahuje žiadne dissy (okrem pár nepriamych narážok v skladbe "Sága pokračuje"), keďže členovia H16 sa vyjadrili, že nechceli urobiť album o niekom inom, ale o sebe.
Technika rapovania členov H16 sa od debutu mierne zlepšila a väčšina skladieb má podobnú štruktúru textov - 16 veršové slohy a refrén.
Single a videoklipy.
S prvými informáciami sa objavili správy aj o prvom singli, ktorý mal produkovať Abe. Nakoniec sa ním stala skladba "Vitaj v meste" produkovaná Grimasom a okrem albumu sa objavila aj na výberovke "PreHlad 2008" a mixtape "Shine like diamonds" od českého DJa Logica. Jej premiéra sa konala v českom rádiu Spin ešte v apríli 2008. Skladba sa prvý týždeň nasadenia do slovenských rádií umiestnila na 31. mieste v TOP 50 domácich skladieb, čo bola aj jej najvyššia pozícia.
Ku skladbe "Staré časy" bol v lete 2008 urobený videoklip. Režírovala ho Barbara Royal, kameramanom bol Mr. Deaf. Klip je špecifický tým, že je urobený na jeden záber (bez strihu). Video malo ku augustu 2012 viac ako 1 600 000 prehratí na Oteckovom youtube kanáli.
Prijatie.
Predaj.
Z albumu sa predalo okolo 5000 kópii a dostal ocenenie - zlatú platňu. V Česku v prvý týždeň album obsadil 24. miesto v rebríčku najpredávanejších albumov, čo bola aj jeho najvyššia pozícia.